བོད་མི་གནས་སྡོད་ཀྱི་ས་ཆ་ཞིག་ཡིན་ཕྱིན་ཕྱག་འཚལ་མཁན་མཐོང་རྒྱུ་ཡོད་ཅིང་།མི་རིགས་གཞན་པ་མང་པོ་ཞིག་གིས་བོད་མིས་དཀའ་ངལ་འཛེམས་མེད་ཀྱིས་ཕྱག་དེ་ལྟར་འཚལ་དགོས་དོན་གང་ཡིན་ཐད་གོ་བ་ལེན་ཐབས་བྲལ་བས་ཡ་མཚན་དང་།དགོད་བྲོ་བ་ཞིག་ལ་བརྩི་ཡི་ཡོད་པ་རེད།ཕྱག་འཚལ་མཁན་གྱི་ངོས་ནས་བཤད་ན།དཀའ་བ་དེ་ལྟ་བུ་སྤྱད་དེ་ཕྱག་འཚལ་བའི་དགོས་པ་ནི།ཆོས་དད་ཀྱི་ཐོག་ནས་བཤད་ན་དམིགས་ཡུལ་ངེས་གཏན་ཞིག་ཡོད་པ་སྟེ།སྡིག་སྦྱོང་སྒྲིབ་སེལ་གྱིས་ཐར་བའི་ལམ་ལ་བགྲོད་ཅིང་།སངས་རྒྱས་ཀྱི་གོང་ཕང་ཐོབ་ཕྱིར་ལུས་ངག་ཡིད་གསུམ་གྱི་སྒོ་ནས་མཆོག་ཏུ་གུས་འདུད་བྱེད་པ་ཞིག་ཡིན།དེ་ལྟ་བུའི་དམིགས་ཡུལ་ཞིག་ཡོད་པར་བརྟེན།དཀའ་སྡུག་ལ་འཛེམས་པ་མེད་པར་སེམས་ཤུགས་ཤིག་བྱུང་བ་རེད།ཕྱག་འཚལ་སྲོལ་ལ་བརྐྱངས་ཕྱག་དང་སྐུམ་ཕྱག་གཉིས་ཡོད།བརྐྱངས་ཕྱག་འཚལ་མཁན་ནི་ལྷ་སའི་བར་སྐོར་དང་གླིང་སྐོར།ཇོ་ཁང་གི་མདུན་སོགས་ལ་མང་པོ་མཐོང་རྒྱུ་ཡོད།འགའ་ཤས་ཀྱིས་མཚོ་སྔོན་ལ་སོགས་ནས་བརྐྱངས་ཕྱག་འཕུལ་ཏེ་ལྷ་ས་དང་གངས་རིན་པོ་ཆེ་ལ་སོགས་པའི་གནས་རྩ་ཆེན་རྣམས་མཇལ་བར་ཕེབས་ཀྱི་ཡོད།གཞན་ཡང་བརྒྱ་ཕྱག་དང་།སྟོང་ཕྱགའབུམ་ཕྱག་ཞེས་ཕྱག་གི་གྲངས་ཀ་བསགས་ནས་རང་གི་སྒྲིབ་པ་དག་ཐབས་བྱེད་པའང་ཡོད།སྐུམ་ཕྱག་ནི་པུས་མོ་གཉིས་དང་ལག་ཕུར་བཙུགས་ཏེ་ཕྱག་གསུམ་རེ་འཚལ་བ་དེ་རྟེན་གསུམ་དང་བླ་མ་མཇལ་དུས་ཀྱི་གུས་སྲོལ་ཞིག་ཡིན།